Дзякуючы ініцыятыве работніка культуры Сяргея Выскваркі ў Любанскім раёне амаль усе носьбіты традыцыйнай культуры, якія валодаюць нейкімі ўменнямі, ад спеваў да рамёстваў, улучаныя ў працу дзяржаўных культурных устаноў. Іншымі словамі, іх веды не застаюцца толькі ў памяці саміх носьбітаў. Фальклорныя гурты Любаншчыны ведаюць па ўсёй Беларусі і ў замежжы. У суседніх краінах, канечне, лепш, чым у далёкіх, але старэнькім бабулям і цяжка выбрацца ў вельмі ўжо вялікую дарогу. Дзейнічае шмат дзіцячых гурткоў, удзельнікі якіх пераймаюць традыцыю ў яе розных відах.